**Tisztelt Kulcsi Választópolgár!**

Az év elteltével szokás visszatekinteni az elmúlt időszakra, röviden összefoglalni az év fontosabb történéseit.

A korábbi évek szívós, kitartó munkájának eredményeképpen idén befejezett beruházások közül csak a legjelentősebbek: az iskola, az egészségügyi központ, a bölcsőde átadásra került.

Az elért eredmények megvalósítása során Képviselő Testület munkájára folyamatosan szükség volt. A tervezett feladatok elvégzése és a váratlanul fellépő problémák elhárítása érdekében ebben az évben is sokszor kellett összejönni soron kívüli megbeszélésekre, rendkívüli testületi ülésekre.

Ahogy az előző években, úgy az eltelt időszakban is a testület tagjai döntéseiket megalapozottan, a rendelkezésre álló információkat mérlegelve a legjobb tudásuk szerint hozták meg, annak érdekében, hogy a munkák gördülékenyen, késedelem nélkül mehessenek.

A jövőre nézve a képviselők feladatai nem csökkenni, hanem tovább növekedni fognak köszönhetően Jobb Gyula polgármester úrnak, aki – korábban sosem remélt mértékben – anyagi forrásokat tudott szerezni a további fejlesztések fedezetére. A képviselők feladata, hogy ezeket a forrásokat a leghatékonyabban, a település egészére kiterjedően a prioritások átgondolt, hosszú távú meghatározása alapján használja fel.

A nyár elején lezajlott helyhatósági választáson a választók bizalmából – megszakítás nélkül - immár a hetedik ciklus során munkámmal – jelenleg a Gazdasági … Bizottság vezetőjeként - továbbra is hozzá járulhatok településünk fejlődéséhez, boldogulásához. Köszönöm a bizalmat, a lehetőséget!

Már több évtizede egyéb közéleti tevékenységeim keretén belül is folyamatosan részt veszek a községi, állami ünnepek szervezésében, kulturális és egyéb rendezvények megvalósításában.

Hosszú idő óta hagyománnyá vált községi rendezvényeink keretében június elején emlékezni gyűltünk össze a Nemzeti Összetartozás Napján. Augusztus 20-án megemlékeztünk államalapító Szent István királyunkról, megtartottuk a hagyományos – idén a XXVIII. - Kupac-túrát közösen Kulcs község Önkormányzatának, a Kulcsi Baráti Körnek és a Vizi-sport Szakosztálynak a szervezésében. Október 23-án megkoszorúztuk az 56-os Emlékművet, főt hajtottunk a Hősök, Áldozatok emléke előtt.

Meggyőződésem, hogy múltunk ismerete, elődjeink tisztelete nélkül nem lehet jövőt építeni, ezért ahogy hosszú évek óta mindig, újra és újra megemlékezünk október 31-én a település Hőseiről és Áldozatairól, elhelyezzük az emlékezés virágait.

Civil egyesületben végzett munkám révén segíthettem -tagjainkkal közösen- községünk közösségi, kulturális életét tartalmasabbá tenni.

A Kulcsi Baráti Kör 1% Szja bevételéből – Stelczer Balázs úr támogatásával – a kulcsi vasúti megállóhelyet felújítottuk, ezzel használhatóbbá, kényelmessebbé vált az egyre nagyobb számú utazó számára.

A sok egyéb munkám közül kiemelnék egy aktuálisat: Szervezem a december 15-ére tervezett Karácsonyi Koncertet, mely - reményeink szerint - színvonalas komolyzenei élménnyel igazi lehetőséget teremt a karácsonyra való ráhangolódásra.

Bővebb tájékoztatásra – mint korábban is - személyesen is szívesen állok rendelkezésre mindenki számára.

Oberrecht Tamás képviselő